KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2024. február 21–i ülésére)


TÁRGY:	AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY SZAKMAI PROGRAMJÁNAK MÓDOSÍTÁSA

A Képviselő-testület 149/2023. számú testületi határozatával 2024. május 1. napjával az Egészségügyi, Gyermekjóléti és Szociális Intézmény szakmai feladatait bővítette a család-és gyermekjóléti szolgálat feladataival.

A család- és gyermekjóléti szolgáltatás a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, az életvezetési képesség megőrzése, valamint a gyermek testi, lelki egészségének, családban történő nevelésének elősegítése, a gyermek veszélyeztetettségének megelőzése és a kialakult veszélyeztetettség megszüntetése céljából nyújtott szolgáltatás.

A család- és gyermekjóléti szolgáltatás a feladatait tájékoztatás nyújtásával, szociális segítőmunkával, esetkezeléssel, valamint más személy, illetve szervezet által nyújtott szolgáltatások, ellátások közvetítésével látja el.

A gyermekek védelméről és a gyámügyi igazgatásról szóló 1997. évi XXXI. törvény 104. § (1) bekezdés d) pontja és a szociális igazgatásról és szociális ellátásokról szóló 1993. évi III. törvény 92/B. § (1) bekezdés c) pontja alapján a Képviselő-testület 101/2023. számú testületi határozatával hagyta jóvá az Egészségügyi, Gyermekjóléti és Szociális Intézmény szakmai programját.

Az Egészségügyi, Gyermekjóléti és Szociális Intézmény szakmai programjának tartalmaznia kell a család-és gyermekjóléti szolgálatra vonatkozó szakmai programot is a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 4/A.§-a szerint.

Az Egészségügyi, Gyermekjóléti és Szociális Intézmény vezetője a feladatbővítésre tekintettel kiegészítette, aktualizálta az intézmény szakmai programját a család-és gyermekjóléti szolgálatra vonatkozóan.

A fentiek alapján javaslom, hogy a Képviselő-testület a határozat-tervezet mellékletét képező, az Egészségügyi, Gyermekjóléti és Szociális Intézmény működését meghatározó szakmai programot hagyja jóvá.

Kiskőrös, 2024. február 13.
                                                                                     				Domonyi László s.k.,
                                                                                          				    polgármester

HATÁROZAT-TERVEZET

Kiskőrös Város Képviselő-testülete az Egészségügyi, Gyermekjóléti és Szociális Intézmény szakmai programját a határozat-tervezet mellékletében foglaltak szerint jóváhagyja.

